Úradný vestník L 346 , 22/12/1998 S. 0051 - 0053



Rozhodnutie Rady zo 14. decembra 1998 o systéme poplatkov spoločenstva v krmivárskom sektore (98/728/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na smernicu Rady 70/524/EHS z 23. novembra 1970 týkajúcu sa doplnkových látok v krmivách, a najmä jej článok 6 (2) [1], so zreteľom na smernicu Rady 95/69/ES z 22. decembra 1995, ktorá stanovuje podmienky a postup pre schvaľovanie a registráciu niektorých podnikov a sprostredkovateľov pôsobiacich v krmivárskom sektore a mení a dopĺňa smernice 70/524/EHS, 74/63/EHS, 79/373/EHS and 82/471/EHS, a najmä jej článok 14 [2], so zreteľom na návrh Komisie [3], keďže sa má na úrovni spoločenstva ustanoviť vyberanie poplatkov za niektoré služby vo všetkých členských štátoch; keďže poplatky budú účtované len za preskúmanie dokumentácie o špecifických doplnkových látkach; keďže majú byť v zozname uvedené príslušné skupiny doplnkových látok; keďže poplatky, ktoré sa majú vyberať, majú pokryť len skutočnú mzdu, sociálne zabezpečenie a administratívne náklady orgánu, ktorý služby vykonáva; keďže je vhodné stanoviť vyčerpávajúci zoznam nákladov, ktoré sa majú zohľadniť pre výpočet uvedených poplatkov; keďže členským štátom sa má dať príležitosť stanoviť paušálne sumy poplatkov, aby nemuseli poskytovať dôkazy o skutočne vynaložených nákladoch v každom jednotlivom prípade; keďže členské štáty majú poskytnutím potrebných informácií Komisii umožniť zmenu a doplnenie príloh, keď to bude považovať za vhodné; keďže takéto zmeny majú byť uskutočnené prostredníctvom postupu stanoveného týmto rozhodnutím, aby sa nadviazala úzka spolupráca medzi členskými štátmi a Komisiou v rámci Stáleho výboru pre krmivá, PRIJALA TOTO ROZHODNUTIE: Článok 1 1. Členské štáty zabezpečia, aby bol vyberaný poplatok za náklady vynaložené členským štátom vo funkcii spravodajcu v súlade s článkami 4 a 6 (1) smernice 70/524/EHS za preskúmanie dokumentácie o doplnkových látkach uvedených v prílohe A tohto rozhodnutia. 2. Členské štáty zabezpečia, aby bol vyberaný poplatok za náklady vynaložené pri schvaľovaní niektorých podnikov a sprostredkovateľov v súlade s článkom 5 smernice 95/69/ES. 3. Pri výpočte poplatkov uvedených v odsekoch 1 a 2, budú zohľadnené len náklady ustanovené v prílohe B. Článok 2 Prílohy môžu byť zmenené a doplnené v súlade s postupom ustanoveným v článku 5. Článok 3 Priama, alebo nepriama náhrada poplatkov členskými štátmi v zmysle tohto rozhodnutia bude zakázaná. Avšak, uplatnenie paušálnych súm členským štátom pri posudzovaní jednotlivých prípadov nebude považované za nepriamu náhradu. Článok 4 1. Členské štáty vypracujú správy ustanovujúce vykonanie pravidiel tohto rozhodnutia, špecifikujúc: - úroveň poplatkov, alebo paušálnych súm účtovaných v každom prípade podľa článku 1 (1) alebo (2), - metódu pre výpočet poplatkov vo vzťahu k faktorom uvedeným v prílohe B. Členské štáty odošlú svoje správy Komisii najneskôr do 14. decembra 2000. 2. Na základe správ vyžadovaných podľa odseku 1 Komisia predloží Rade najneskôr do 14. decembra 2002 celkovú súhrnnú správu o zavádzaní tohto rozhodnutia a ak je to vhodné, návrhy na ďalšiu harmonizáciu systémov poplatkov v krmivárskom sektore. Článok 5 1. Ak sa postupuje podľa ustanovení tohto článku, Komisii bude pomáhať Stály výbor pre krmivá, ďalej len "výbor". 2. Zástupca Komisie predloží výboru návrh opatrení, ktorý má byť prijatý. Výbor doručí svoje stanovisko k návrhu v lehote, ktorú môže predseda stanoviť podľa naliehavosti záležitosti. Stanovisko bude vynesené väčšinou hlasov podľa článku 148 (2) zmluvy, ak ide o rozhodnutie, ktoré je Rada povinná prijať na návrh Komisie. Hlasy zástupcov členských štátov vo výbore budú vážené spôsobom ustanoveným v tomto článku. Predseda nebude hlasovať. 3. a) Komisia prijme zamýšľané opatrenia, ak budú v súlade so stanoviskom výboru. b) Ak zamýšľané opatrenia nie sú v súlade so stanoviskom výboru, alebo v prípade chýbajúceho stanoviska, Komisia bezodkladne predloží Rade návrh opatrení, ktorý má byť prijatý. Rada bude konať na základe kvalifikovanej väčšiny. Ak po uplynutí troch mesiacov od dátumu, kedy jej bola záležitosť postúpená, Rada neprijme žiadne opatrenia, Komisia prijme navrhované opatrenia a ihneď ich uplatní, s výnimkou prípadu, kedy Rada rozhodne proti uvedeným opatreniam jednoduchou väčšinou. Článok 6 Toto rozhodnutie sa uplatní od 30. júna 2000. Článok 7 Toto rozhodnutie je adresované členským štátom. V Bruseli 14. decembra 1998 Za Radu predseda W. Molterer [1] Ú. v. ES L 270, 14.12.1970, s. 1. Smernica naposledy zmenená a doplnená smernicou 98/92/ES (pozri Ú. v. ES L 346, 22.12.1998, s. 49). [2] Ú. v. ES L 332, 30.12.1995, s. 15. Smernica naposledy zmenená a doplnená smernicou 98/92/ES (pozri Ú. v. ES L 346, 22.12.1998, s. 49). [3] Ú. v. ES C 155, 20.5.1998, s. 29. -------------------------------------------------- PRÍLOHA A Dokumentácia o doplnkových látkach, ktoré sú predmetom schválenia v spojení s osobou zodpovednou za ich uvedenie do obehu v súlade so smernicou 70/524/EHS. -------------------------------------------------- PRÍLOHA B Výhradný zoznam nákladov, ktorý sa má zohľadniť pri výpočte poplatkov podľa článku 1 (1) a (2): Mzdové náklady - platy vrátane príplatkov tam, kde je to vhodné, dôchodkové (penzijné) náklady, poistné príspevky zamestnancov. Administratívne náklady - ubytovanie vrátane nájomného, vykurovania, osvetlenia a vody, nábytku, údržby, poistenia, úroku, amortizácie, - všeobecná réžia vrátane kancelárskeho vybavenia, kancelárskych potrieb, poštovného, tlače, telekomunikácií, školenia, predplatného periodík, - cestovné a súvisiace náklady. Technické náklady - súvisiace technické náklady (napr. laboratórne náklady, vzorkovanie), - poplatky za poradenstvo. --------------------------------------------------